NARIADENIE KOMISIE (EÚ) 2020/1565

z 27. októbra 2020,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí 1,4-diaminobutánu, 1-metylcyklopropénu, octanu amónneho, bifenazátu, chlorantraniliprolu, chlórmekvátu, cyprodinilu, vápenca, mandipropamidu, čierneho korenia, pyridabénu, repelentov: krvná múčka, výťažok z morských rias a trimetylamónium-chlorid v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (MRL) 1-metylcyklopropénu, bifenazátu, cyprodinilu, mandipropamidu a pyridabénu boli stanovené v prílohe II k nariadeniu (ES) č. 396/2005. V prípade chlorantraniliprolu a chlórmekvátu boli MRL stanovené v časti A prílohy III k uvedenému nariadeniu. 1,4-diaminobután, octan amónny, vápenec, čierne korenie, repelenty: krvná múčka, výťažok z morských rias a trimetylamónium-chlorid sú zaradené do prílohy IV k uvedenému nariadeniu.

(2) V súlade s článkom 6 ods. 1 nariadenia (ES) č. 396/2005 bola v rámci postupu povoľovania použitia prípravku na ochranu rastlín s obsahom účinnej látky 1-metylcyklopropén na jablkách a banánoch podaná žiadosť o úpravu existujúcich MRL.

(3) V prípade bifenazátu bola takáto žiadosť podaná v súvislosti s plodmi bazy čiernej. V prípade chlórmekvátu bola takáto žiadosť podaná v súvislosti s jačmeňom. V prípade cyprodinilu bola takáto žiadosť podaná v súvislosti s rebarborou. V prípade mandipropamidu bola takáto žiadosť podaná v súvislosti s kalerábom a „bylinkami a jedlými kvetmi“. V prípade pyridabénu bola takáto žiadosť podaná v súvislosti so sladkou paprikou.

(4) V súlade s článkom 6 ods. 2 a 4 nariadenia (ES) č. 396/2005 boli podané žiadosti o dovozné tolerancie v prípade chlorantraniliprolu používaného v Malajzii na jadrá palmy olejnej a plody palmy olejnej a v prípade pyridabénu používaného v Spojených štátoch na orechoch stromových. Žiadatelia uvádzajú, že povolené použitia uvedených látok na daných plodinách v uvedených krajinách majú za následok rezíduá, ktoré prekračujú MRL stanovené v nariadení (ES) č. 396/2005, a preto je potrebné zvýšiť MRL, aby sa zamedzilo obchodným prekážkam pri dovoze uvedených plodín.

(5) V súlade s článkom 8 nariadenia (ES) č. 396/2005 príslušné členské štáty dané žiadosti vyhodnotili a zaslali Komisii hodnotiace správy.

(6) Európsky úrad pre bezpečnosť potravín (ďalej len „úrad“) tieto žiadosti a hodnotiace správy posúdil, pričom preskúmal najmä riziká pre spotrebiteľov a v relevantných prípadoch aj pre zvieratá a vydal odôvodnené stanoviská k navrhovaným MRL (2). Uvedené stanoviská zaslal žiadateľom, Komisii a členským štátom a sprístupnil ich verejnosti.

(7) Pokiaľ ide o 1-metylcyklopropén, žiadateľ predložil informácie, ktoré predtým počas preskúmania vykonaného v súlade s článkom 12 nariadenia (ES) č. 396/2005 neboli k dispozícii. Tieto informácie sa týkajú skúšania rezíduí a metabolických štúdií.

(8) Pokiaľ ide o chlórmekvát, úrad odporučil zvýšiť MRL v prípade určitých produktov živočíšneho pôvodu v nadväznosti na použitie uvedenej látky na jačmeni.

(9) Pokiaľ ide o všetky ostatné žiadosti, úrad dospel k záveru, že všetky požiadavky na údaje sú splnené a úpravy MRL požadované žiadateľmi sú prijateľné, pokiaľ ide o bezpečnosť spotrebiteľov, na základe posúdenia expozície spotrebiteľov v prípade 27 špecifických európskych spotrebiteľských skupín. Zohľadnil najaktuálnejšie informácie o toxikologických vlastnostiach daných látok. Riziko prekročenia prijateľného denného príjmu alebo akútnej referenčnej dávky sa nepreukázalo pri vystavení týmto látkam v priebehu života prostredníctvom konzumácie všetkých potravín, ktoré ich môžu obsahovať, ani pri krátkodobej expozícii spôsobenej zvýšenou konzumáciou príslušných produktov.

(10) 1,4-diaminobután, octan amónny, vápenec, čierne korenie, repelenty: krvná múčka, výťažok z morských rias a trimetylamónium-chlorid (3) boli dočasne zaradené do prílohy IV k nariadeniu (ES) č. 396/2005 pred ukončením ich hodnotenia podľa smernice Rady 91/414/EHS (4) alebo nariadenia Európskeho parlamentu a Rady (ES) č. 1107/2009 (5). Úrad tieto látky vyhodnotil a dospel k záveru, že je vhodné vápenec, čierne korenie a repelenty: krvná múčka, výťažok z morských rias a trimetylamónium-chlorid v prílohe IV k nariadeniu (ES) č. 396/2005 trvalo ponechať (6). (7) Pokiaľ ide o 1,4-diaminobután a octan amónny, úrad skonštatoval, že manažéri rizík by mali vykonať ďalšie posúdenie. Z hľadiska riadenia rizík je vhodné, aby sa tieto látky natrvalo ponechali v prílohe IV k nariadeniu (ES) č. 396/2005 s ohľadom na ich prirodzený výskyt v životnom prostredí.

(11) Na základe odôvodnených stanovísk, stanoviska a záveru úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(12) Nariadenie (ES) č. 396/2005 by sa preto malo zodpovedajúcim spôsobom zmeniť.

(13) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 27. októbra 2020 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu.

Reasoned opinion on the evaluation of confirmatory data following the Article 12 MRL review for 1‐methylcyclopropene (Odôvodnené stanovisko k hodnoteniu potvrdzujúcich údajov podľa článku 12 – preskúmanie MRL 1-metylcyklopropénu), Vestník EFSA (EFSA Journal) (2020) 18(1):5963.

Reasoned opinion on the modification of the existing maximum residue level for bifenazate in elderberries (Odôvodnené stanovisko k úprave existujúcich maximálnych hladín rezíduí bifenazátu v plodoch bazy čiernej), Vestník EFSA (EFSA Journal) (2019) 17(11):5878.

Reasoned opinion on the setting of import tolerances for chlorantraniliprole in oil palms fruits and oil palms kernels (Odôvodnené stanovisko k stanoveniu dovozných tolerancií pre chlorantraniliprol v plodoch palmy olejnej a jadrách palmy olejnej), Vestník EFSA (EFSA Journal) (2019) 17(11):5877.

Reasoned opinion on the modification of the existing maximum residue levels for chlormequat in barley and animal commodities (Odôvodnené stanovisko k úprave existujúcich maximálnych hladín rezíduí chlórmekvátu v jačmeni a živočíšnych komoditách), Vestník EFSA (EFSA Journal) (2020) 18(1):5982.

Reasoned opinion on the modification of the existing maximum residue level for cyprodinil in rhubarbs (Odôvodnené stanovisko k úprave existujúcich maximálnych hladín rezíduí cyprodinilu v rebarbore), Vestník EFSA (EFSA Journal) (2019) 17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers (Odôvodnené stanovisko k úprave existujúcich maximálnych hladín rezíduí mandipropamidu v kalerábe a bylinkách a jedlých kvetoch), Vestník EFSA (EFSA Journal) (2020) 18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts (Odôvodnené stanovisko k úprave existujúcej maximálnej hladiny rezíduí pyridabénu v sladkej paprike a stanoveniu dovoznej tolerancie v prípade orechov stromových), Vestník EFSA (EFSA Journal) (2020) 18(2):6035.

(3) Nariadenie Komisie (ES) č. 839/2008 z 31. júla 2008, ktorým sa menia a dopĺňajú prílohy II, III a IV k nariadeniu Európskeho parlamentu a Rady (ES) č. 396/2005 o maximálnych hladinách rezíduí pesticídov v alebo na určitých produktoch (Ú. v. EÚ L 234, 30.8.2008, s. 1).

(4) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(5) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(6) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 [Vyhlásenie o účinných látkach v pesticídoch, ktoré si nevyžadujú preskúmanie existujúcich maximálnych hladín rezíduí podľa článku 12 nariadenia (ES) č. 396/2005], Vestník EFSA (EFSA Journal) (2019) 17(12):5954.

(7) Conclusion on the peer review of the pesticide risk assessment of the active substance blood meal (Záver z partnerského preskúmania účinnej látky krvná múčka z hľadiska posúdenia rizika pesticídov), Vestník EFSA (EFSA Journal) (2020) 18(2):6006.